Anul școlar 2019-2020 care începe luni marchează un record negativ postdecembrist în evoluția efectivelor de elevi din învățământul preuniversitar, fiind pentru prima dată când numărul acestora scade sub trei milioane. Astfel, doar 2,8 milioane de elevi încep de luni cursurile anului școlar 2019-2020, iar la catedră sunt 215.289 de profesori. Ministerul Educației îi așteaptă în 17.464 de școli, dintre care 6.293 au personalitate juridică, iar 11.171 sunt structuri arondate acestora.

Structura anului școlar 2019-2020



Anul școlar va avea o durată de 35 săptămâni de cursuri, iar noutatea este că semestrul I se termină odată cu vacanţa de iarnă a copiilor care se termină după sărbătorile de iarnă. Cele două semestre vor fi structurate astfel:

semestrul I - 9 septembrie 2019 - 20 decembrie 2019

semestrul al II-lea - 13 ianuarie 2020 - 12 iunie 2020

29 mai 2020: încheierea cursurilor pentru clasa a XII-a

5 iunie 2020: încheierea cursurilor pentru clasa a VIII-a

Vacanţele elevilor din toate ciclurile de învățământ sunt programate astfel:



vacanţa de iarnă (21 decembrie 2019 - 12 ianuarie 2020)

vacanţa de primăvară (4 aprilie - 21 aprilie 2020)

vacanţa de vară (13 iunie - data din septembrie 2020 la care vor începe cursurile anului şcolar 2020 - 2021)

Clasele din învăţământul primar şi grupele din învăţământul preşcolar vor avea o vacanţă suplimentară în săptămâna 26 octombrie - 3 noiembrie 2019.





300 de școli rămân cu toaleta în curte







Cu toate că Ministerul Educației a promis că nu va mai exista școală cu toaletă în curte în anul 2019-2020 și a alocat 65 milioane lei pentru școlile care au toaletă în curte, nu toate clădirile vor avea condiții optime de funcționare. Ministrul interimar, Daniel Breaz, a declarat recent că vor mai exista 300 de școli cu toaletă în curte, din cauză că primăriile nu au folosit banii alocați pentru școli.







”Am avut și avem banii propuși spre a fi alocați pentru a se face aceste lucrări încât nicio școală din România să mai rămână cu toaletă în curte. Sunt primari care au rezolvat această problemă, am avut în această vară circa 858 de școli unde s-au construit aceste toalete. Pentru cele 300 de școli care mai au toaleta în curte, primarii nu au luat măsurile respective, nu știu care au fost considerentele lor de nu au rezolvat și problema acelor școli”, spune Daniel Brez cu câteva zile înainte de începerea școlii.





În unele situații, școlile nu se vor deschide anul acesta tocmai din cauza reabilitării. Este cazul unei școli și a unei grădinițe din Craiova, care aveau grupurile sanitare în curte şi nu aveau apă curentă. Şcoala Popoveni a primit finanţare de la Primăria Craiova pentru modernizare şi extindere, astfel încât toaletele să fie construite în interior. Însă lucrările nu sunt gata și elevii vor învăța la Şcoala gimnazială „Gheorghe Bibescu” din Craiova. În alte situații, banii primiți nu sunt suficienți. Aceasta este și situația școlii generale din Slătinița, o localitate componentă a orașului Bistrița, unde primarul spune că cei 70.000 de lei nu sunt suficienți pentru o lucrare completă, ci abia pentru proiectarea unor toalete sau pentru improvizații.







Sunt și școli aflate în reabilitare ai căror elevi vor fi redirecționați spre alte unități de învățământ din cauză că nu sunt gata. Astfel, în Bistrița, mii de elevi care învaţă în cinci şcoli vor avea programul şcolar modificat sau vor merge temporar la alte şcoli.









În Capitală, unele școli își vor micșora orele la 30 de minute din cauza lucrărilor neterminate peste vară, cum este Școala 150 din Sectorul 5. Elevii de la alte 9 școli și grădinițe vor fi mutați în alte clădiri decât cele în care au învățat până acum.





Nici în privința autorizațiilor de securitate la incendiu școlile nu stau mai bine. Potrivit datelor de la Ministerul Educației aproximativ 15,68% dintre școli nu au autorizație ISU. Sunt 4.000 de școli care nu au autorizație de securitate la incendiu.





Manualele școlare de clasa a VII-a vin cu întârziere de o lună





Ministerul Educației arată că manualele școlare pentru clasele I-VI și pentru clasele VIII-XII au fost retipărite și au ajuns deja la școli. Elevii de clasa a VII-a nu vor avea manuale la începerea școlii, pentru că licitațiile pentru aceste manuale au fost contestate. Școlile pot comanda manualele pentru clasa a VII-a până pe 12 septembrie, urmând ca acestea să ajungă pe băncile elevilor până pe 1 octombrie.





Ministrul interimar al educației, Daniel Breaz, a declarat sâmbătă la Alba Iulia că manualele lipsă pot fi consultate în format electronic pe site-ul manuale.edu.ro. ”Avem o singură problemă la clasele a VI-a şi a VII-a unde mai avem 17 manuale care în momentul de faţă se află în format electronic pe site-ul ministerului şi pot fi descărcate oricând de acolo, pot fi utilizate pentru o perioadă, am mai spus şi mă repet, scurtă, eu sper un orizont maxim doua săptămâni în care vor fi tipărite şi aceste manuale”, a declarat Breaz, citat de ziarul Unirea.







În privința schimbărilor de programe și examene, prima noutate vine la învățământul preșcolar. Astfel, în anul școlar 2019-2020 elevii de la preșcolar vor avea un nou curriculum pentru educație timpurie (0 - 6 ani), adoptat prin ordin de ministru. Ministerul Educației arată că prin noua versiune a acestuia a ținut cont de competențele-cheie din perspectiva învăţării pe parcursul întregii vieţi cerute la nivel european.





Ministerul Educației a publicat calendarul examanelor naționale pentru fiecare clasă în parte. Astfel la clasele mici elevii vor susține evaluările după următorul program:







Evaluarea elevilor la finalul clasei a II-a (EN II):



11 mai 2020: probele scrise la Limba română și Limba maternă

12 mai 2020: teste citire la Limba română și Limba maternă

13 mai 2020: proba de Matematică

14 mai 2020: proba de Limba română (scris și citit) pentru elevii din rândul minorităților naționale

Evaluarea elevilor la finalul clasei a IV-a:

19 mai 2020: proba de Limba română

20 mai 2020: proba de Matematică

21 mai 2020: proba de Limba maternă

Evaluarea elevilor la finalul clasei a VI-a:

27 mai 2020: proba de Limbă și comunicare

28 mai 2020: proba de Matematică și științele naturii





Schimbare pentru contestațiile de la Evaluarea Națională 2020







În ceea ce privește Evaluarea Națională 2020, calendarul adoptat de Ministerul Educației arată că aceasta se desfășoară în perioada 2- 27 iunie 2020. Însă noutatea constă în modalitatea de soluționare a contestațiilor. Dacă până acum era luată în considerare o diferență de 1,5 puncte la contestație, din 2020 diferența va fi de 1 punct.







Ordinul de ministru prevede că: „În cadrul etapei de soluționare a contestațiilor, după încheierea evaluării lucrărilor, notele acordate după reevaluare sunt comparate cu cele acordate în etapa de evaluarea inițială. În situația în care se constată o diferență de notare mai mare de 1 punct, în plus sau în minus, între nota de la evaluarea inițială și cea de la contestații, președintele comisiei de contestații numește o a treia comisie formată din alți doi profesori cu experiență, alții decât cei care au evaluat inițial lucrările în centrul de contestații”.







Calendarul Evaluării Naționale 2020:



2-5 iunie 2020 - Înscrierea la evaluarea naţională

5 iunie 2020 - Încheierea cursurilor pentru clasa a VIII-a

15 iunie 2020 - Limba şi literatura română - proba scrisă

17 iunie 2020 - Matematica - Proba scrisă

18 iunie 2020 - Limba şi literatura maternă - probă scrisă

22 iunie 2020 - Afişarea rezultatelor înaintea contestaţiilor (până la ora 12.00)

22 iunie 2020 - Depunerea contestaţiilor (orele 14.00 - 20.00)

23-26 iunie 2020 - Soluţionarea contestaţiilor

27 iunie 2020 - Afişarea rezultatelor finale după soluţionarea contestaţiilor

Dacă nu iei 5 la Admiterea la liceu în 2020 mergi la profesională





După evaluare, elevii își vor calcula media de admitere la liceu. Ministerul a decis ca în 2020 să intre la licee de stat numai elevii care au susținut Evaluarea Națională și a căror medie de admitere este minimum 5.00 (cinci). Cei care nu reușesc să aibă media 5 la admitere vor fi direcționați spre școlile profesionale.



13-15 mai 2020 - Desfășurarea probelor de aptitudini

18 mai 2020 – Comunicarea rezultatelor la probele de aptitudini și depunerea contestațiilor

22 mai 2020 – Rezultatele finale de la probele de aptitudini

Admitere la liceu 2020 - Etapa I

2 – 6 iulie 2020 - Completarea opțiunilor în fișele de înscriere de către absolvenții clasei a VIII-a și de către părinții acestora, asistați de diriginții claselor a VIII-a

3 – 7 iulie 2020 - Verificarea de către părinți și candidați a corectitudinii datelor din fișa listată de calculator

10 iulie 2020 - Repartizarea computerizată în învățământul liceal de stat/ Comunicarea rezultatelor și afișarea în școlile gimnaziale a listei cu locurile neocupate la liceele de stat

13 – 16 iulie 2020 - Depunerea dosarelor de înscriere la școlile la care elevii au fost repartizați

Admitere la liceu 2020 - Etapa a doua





Elevii care nu au fost repartizați pentru că nu au pus suficiente opțiuni în fișa de înscriere la liceu vor putea participa la cea de-a doua etapă de admitere începând cu 22 iulie 2020.



21 iulie 2020 - Afișarea la centrul de admitere a situației locurilor rămase libere

22 iulie 2020 – Înscrierea candidaților la liceele care organizează probe de aptitudini sau probe de verificare a cunoștințelor de limba modernă sau maternă

23-24 iulie 2020 – Desfășurarea probelor de aptitudini sau de verificare a cunoștințelor de limba modernă sau maternă

27 iulie 2020 – Soluționarea eventualelor contestații (dacă există prevederi metodologice privind contestarea probelor) și afișarea rezultatelor finale

22-28 iulie 2020 – Primirea cererilor de înscriere a candidaților care au fost repartizați computerizat în prima etapă de admitere, dar nu și-au depus dosarele de înscriere în termen și a candidaților care nu au participat sau au participat la prima etapă de repartizare, dar, din diferite motive, nu au fost repartizați computerizat

29-30 iulie 2020 – Repartizarea, de către comisia județeană de admitere/ a municipiului București, în ședință publică, a candidaților care au fost repartizați computerizat în prima etapă de admitere, dar din diferite motive nu au fost repartizați computerizat. Candidații romi își păstrează prioritatea pentru locurile destinate candidaților romi care au rămas libere după soluționarea situațiilor speciale

31 iulie 2020- Transmiterea către Centrul național de admitere a rezultatelor repartizării prin confirmarea încheierii operațiunilor speciale în aplicația informatică centralizată

Ce schimbări aduce Bacalaureatul 2020





Bacalaureatul va avea avea aceleași probe ca în anii trecuți. Singura noutate este că elevii care au studiat limbă chineză pot alege să susțină proba C (evaluarea competențelor lingvistice într-o limbă de circulație internațională) la această disciplină.







Calendar examen Bacalaureat [sesiunea iunie - iulie 2020]:



25-26 mai 2020: înscrierea candidaților

9-19 iunie 2020: probe orale

22 - 25 iunie 2020: probe scrise

30 iunie 2020: afișarea rezultatelor inițiale

7 iulie 2020: afișarea rezultatelor finale, în urma soluționării contestațiilor

Calendar examen Bacalaureat [sesiunea august - septembrie 2020]:

13-27 iulie 2020: înscrierea candidaților

18-28 august 2020: probe scrise și orale

28 august 2020: afișarea rezultatelor inițiale

3 septembrie: afișarea rezultatelor finale, în urma soluționării contestațiilor

Decontarea transportului, o necunoscută





La început de an școlar, transportul elevilor interjudețean și decontarea acestuia rămâne o necunoscută. În urma discuțiilor dintre transportatori, elevi și reprezentanții Ministerului Educației nu s-a ajuns la nicio concluzie în privința costului per kilometru. Transportatorii spun că vor 7,5 lei pe kilometru, ministerul spune că e prea mult , în schimb promite să deconteze abonamentele pentru cei aproximativ 100.000 de elevi care fac zilnic naveta la școală.

Dacă în 1990 numărul de elevi era de 4,8 milioane, zece ani mai târziu acesta scăzuse cu 600.000, iar în 2009 ajunsese la 3,3 milioane, potrivit datelor INS și MEN. În 2019, numărul elevilor care încep anul școlar este cu aproape două milioane mai mic decât în 1990.